Diari Oficial de la Generalitat Valenciana


Sumari del DOGV 4161, del 04-01-2002 (2001/12136)

ORDRE de 18 de desembre de 2001, de la Conselleria de Cultura i Educació, per la qual es determinen les places del cos de professors de Música i Arts Escèniques a l'efecte de procedir a l'adscripció dels funcionaris amb destinació definitiva a les especialitats creades pel Reial Decret 989/2000, de 2 de juny.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4161

Data del DOGV
:   04-01-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/12089


Data del document
:   18-12-2001

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * música
    * personal docent
    * educació artística
    * qualificació del personal

ORDRE de 18 de desembre de 2001, de la Conselleria de Cultura i Educació, per la qual es determinen les places del cos de professors de Música i Arts Escèniques a l'efecte de procedir a l'adscripció dels funcionaris amb destinació definitiva a les especialitats creades pel Reial Decret 989/2000, de 2 de juny. [2001/12185]
  
Per Reial Decret 989/2000, de 2 de juny, s'establixen les especialitats del cos de professors de Música i Arts Escèniques, s'hi adscriuen els professors del dit cos i es determinen les matèries que hauran d'impartir.
  
La disposició addicional segona del precitat reial decret establix que «La ministra d'Educació, Cultura i Esport i els òrgans corresponents de les comunitats autònomes podran establir criteris i procediments per a la redistribució del professorat per la implantació dels nous ensenyaments, en la forma que determine cada administració educativa, d'acord amb les previsions del present reial decret».
  
En la tramitació de la present ordre s'ha complit el que preveu l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques.
  
Per tot el que s'ha exposat, en virtut del que establix la disposició addicional segona del Reial Decret 989/2000, de 2 de juny, i de les competències que m'atorga l'article 35 de la Llei 5/1983, de 30 de desembre, del Govern Valencià,
  
ORDENE
  
Primer
  
Les places corresponents a les especialitats del cos de professors de Música i Arts Escèniques existents en els conservatoris dependents de la Conselleria de Cultura i Educació, a efecte de procedir a l'adscripció dels funcionaris docents del dit cos que ocupen plaça amb destinació definitiva en les antigues especialitats, són les que es relacionen en l'annex I.
  
Segon
  
Quan el nombre de places que es determina en l'annex I siga menor que el nombre de professors amb destinació definitiva en el centre en l'especialitat objecte d'adscripció, tots els professors amb destinació definitiva en les antigues especialitats quedaran adscrits a la nova especialitat.
  
En el cas anterior, si l'especialitat objecte d'adscripció es desdobla en diverses especialitats noves, tots els professors amb destinació definitiva en l'especialitat objecte de desdoblament s'adscriuran, indistintament, en qualsevol de les noves especialitats, havent de quedar ocupades totes les places que es determinen en l'annex I.
  
DISPOSICIONS ADDICIONALS
  
Primera
  
Els professors adscrits en virtut de la present orde, provinents d'una especialitat objecte de desdoblament, tindran dret preferent per una sola vegada a obtindre destinació en el centre a què han sigut adscrits en la resta d'especialitats en què s'ha desdoblat l'especialitat antiga, tot això sense perjuí del que preveu la disposició addicional tretze del Reial Decret 2.112/1998, de 2 d'octubre.
  
Segona
  
Els professors de l'especialitat antiga de Música de Cambra s'adscriuran a les especialitats noves d'acord amb l'instrument amb què es realitze la prova pràctica en el procés selectiu, en este sentit les places de Música de Cambra de l'annex I, es transformaran en places de l'especialitat que resultara del procés d'adscripció.
  
DISPOSICIONS FINALS
  
Primera
  
Es faculta la Direcció General de Personal perquè en l'àmbit de les seues competències procedisca a desenrotllar i aplicar el contingut de la present orde.
  
Segona
  
Esta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició en el termini d'un mes comptat des de l'endemà de la seua publicació, o bé cabrà plantejar directament recurs contenciós administratiu davant el Jutjat Contenciós Administratiu de València en el termini de dos mesos comptats des de l'endemà de la seua publicació.
  
València, 18 de desembre de 2001
  
El conseller de Cultura i Educació
  
P.S.R. (art. 4.1 Decret 111/2000,
  
DOGV núm. 3798, de 21 de juliol)
  
LA SUBSECRETÀRIA